FSMART จับมือ GRAMMY ขายเพลงผ่าน “ตู้บุญเติม” คาดเปิดบริการไตรมาส 4/62
FSMART จับมือ GRAMMY ขายเพลงผ่าน "ตู้บุญเติม" คาดเปิดบริการไตรมาส 4/62 ตั้งเป้าคนใช้บริการ 100,000 รายการ/เดือน
FSMART จับมือ GRAMMY ขายเพลงผ่าน "ตู้บุญเติม" คาดเปิดบริการไตรมาส 4/62 ตั้งเป้าคนใช้บริการ 100,000 รายการ/เดือน
8 ต.ค. 2562

นายณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส จำกัด หรือ FSMART เปิดเผยว่า บริษัท จีเอ็มเอ็ม แกรมมี่ จำกัด (มหาชน) หรือ GRAMMY ไว้วางใจให้บริษัทเป็นช่องทางการจำหน่ายเพลงของศิลปินแกรมมี่ทั้งเพลงไทย เพลงลูกทุ่งครั้งแรกผ่าน “ตู้ออนไลน์บุญเติม” เพื่อตอบสนองผู้ใช้งานที่ต้องการฟังเพลงของแกรมมี่บนมือถือได้ทุกที่ทุกเวลา แบบประหยัดอินเตอร์เน็ตสำหรับผู้ใช้ระบบ Android ที่สามารถดาวน์โหลดเพลงเก็บไว้ในเครื่องได้ทันที  ซึ่งเชื่อว่าจะได้รับการตอบรับอย่างดีจากแฟนคลับของศิลปินแกรมมี่ทั่วประเทศ ที่สามารถเข้าถึงเพลงของศิลปินคนโปรดแบบถูกลิขสิทธิ์ โดยมีเป้าหมายการใช้บริการในส่วนนี้ประมาณ 100,000 รายการต่อเดือน
“นับเป็นครั้งแรกและครั้งสำคัญสำหรับธุรกิจตู้ออนไลน์ที่ได้จำหน่ายเพลงให้กับแกรมมี่ โดยการร่วมมือครั้งนี้นอกจากจะช่วยสนับสนุนจำนวนบริการภายในตู้ออนไลน์บุญเติมให้ครอบคลุม เพื่อผลักดันยอดการใช้บริการหน้าตู้ให้เพิ่มขึ้นแล้ว ยังเป็นการขยายฐานลูกค้าและสร้างตลาดใหม่ให้กับทั้ง 2 บริษัท ด้วยการเพิ่มโอกาสให้ประชาชนเข้าถึงสื่อบันเทิงของแกรมมี่ได้มากยิ่งขึ้นแบบถูกลิขสิทธิ์ ด้วยทำเลการให้บริการของตู้ออนไลน์บุญเติมที่มีกว่า 132,000 จุดทั่วประเทศ ซึ่งเชื่อว่าจะเป็นการนำร่องเพื่อการร่วมมือในบริการอื่นๆต่อไปในอนาคต”นายณรงค์ศักดิ์ กล่าว
สำหรับการซื้อเพลงของแกรมมี่ผ่านตู้บุญเติมสามารถซื้อได้ 3 รูปแบบ ได้แก่ 1. การซื้อเพลงเดี่ยว 1 เพลง ราคา 20 บาท   2.การซื้อเพลงอัลบั้ม 10 เพลง ราคา 35 บาท และ 3.ซื้อเพลงอัลบั้ม 50 เพลงในเพียงราคา 50 บาท
ด้าน นายฟ้าใหม่ ดำรงชัยธรรม ประธานเจ้าหน้าที่บริหารกลยุทธ์ สายงานธุรกิจเพลง GRAMMY เปิดเผยว่า แกรมมี่ในฐานะผู้ผลิตและเจ้าของลิขสิทธิ์เพลง ที่มีคลังเพลงครบทุกแนว ทั้งสตริงและลูกทุ่ง ครอบคลุมกลุ่มเป้าหมายของผู้บริโภคทุกประเภท บริษัทมีความต้องการขยายตลาด
โดยเปิดช่องทางการขายเพลงที่กระจายอยู่ทั่วประเทศผ่านกลุ่มธุรกิจตู้เติมเงินอัตโนมัติ (Top-Up Machine Business Unit) ซึ่งบริษัทฯ มองว่า “ตู้ออนไลน์บุญเติม” เป็นอันดับ 1 ในกลุ่มธุรกิจนี้ ถือว่าเป็นพาร์ทเนอร์ที่มีช่องทางการขายที่มีศักยภาพ ในการเข้าถึงกลุ่มเป้าหมาย ทั้งในกรุงเทพและต่างจังหวัด สอดคล้องกับพฤติกรรมผู้บริโภคในปัจจุบันที่ต้องการความสะดวกและรวดเร็ว ประกอบกับฟังก์ชั่นที่ใช้งานง่าย เป็นที่มาของการร่วมมือในครั้งนี้
“แกรมมี่ได้คัดสรรอัลบั้มพิเศษแบบ Exclusive เฉพาะ “ตู้ออนไลน์บุญเติม”ครบทุกแนวเพลงทั้งสตริงและลูกทุ่ง พร้อมอัพเดทเพลงใหม่ทุกเดือน เห็นได้ชัดว่าเราพัฒนาบริการเพื่อสร้างความประทับใจและความสะดวกสบายของผู้ใช้อย่างสูงสุด ตอกย้ำความมุ่งมั่นของแกรมมี่   ในการเชื่อมต่อผู้ใช้บริการ “ตู้ออนไลน์บุญเติม”  และ “คนฟังเพลง” เข้าด้วยกัน นอกจากนี้ในอนาคตเรายังมีบริการบันเทิงอื่นๆของแกรมมี่ที่จะจำหน่ายผ่าน “ตู้ออนไลน์บุญเติม” โดยวางแผนที่จะให้บริการในไตรมาส 4/62 “นายฟ้าใหม่ กล่าว